לפני תביעה כספית אשר הגישו התובעות, יורשותיו על פי דין של המנוח ראיק ג'ובראן כנגד הנתבע, לחיובו בתשלום חוב כספי למנוח, במסגרת עסקיהם, טרם הלך המנוח לעולמו.
התובעות הציגו לפני בית המשפט כרטסת חשבונות אשר לטענתן שימשה את המנוח לניהול עסקיו ומעידה על גובה החוב שטרם שולם.
הנתבע טען כי לאחר מות המנוח, הגיע לביקור תנחומים במהלכו ציין בפני האבלים כי הוא חב למנוח סכום כסף. בהמשך, לטענתו, בחודש יוני 2004, הגיע אליו צד ג', גיסה של התובעת 1, בליווי אדם נוסף שהוצג כמנהל חשבונות והנתבע מסר להם, כנגד קבלה, סדרה של שיקים לכיסוי מלוא יתרת החוב.
צד ג' לא התגונן בהליך זה. בהליך אחר, נתבע על ידי התובעות לתשלום סך של כ- 725,000 ₪, בגין כספים אשר הגיעו למנוח במסגרת עסקו, ואשר על פי הטענה נטל צד ג' לעצמו (להלן: "ההליך האחר"). גם באותו הליך לא התגונן צד ג' וניתן נגדו פסק דין.
התובעות והנתבע הסמיכו את בית המשפט להכריע על דרך הפשרה, לפי סעיף 79א לחוק בתי המשפט (נוסח משולב).
עיון בכתב התביעה בהליך האחר מלמד כי שיטה היתה לו לצד ג', כך טענות התובעות במסגרת אותו הליך, לגבות כספים אשר הגיעו למנוח בשל עסקו ולשלשל אותם לכיסו. עוד עולה כי צד ג' הועסק על ידי המנוח בעסקו ובפועל, גבה כספים מלקוחות. לטענת הנתבע כאן, צד ג' גבה ממנו כספים בשם המנוח עוד בחייו של המנוח, בעת מחלתו ועל כן, הסיק כי צד ג' פועל בשמו של המנוח ויורשיו, גם לאחר מותו.
המדובר בחוב אשר נוצר לטענת התובעות עד לחודש מרץ 2003 כאשר הקבלה אשר הוצגה על ידי הנתבע אשר על פי הטענה נמסרה לו על ידי צד ג' כנגד קבלת השיקים לכיסוי יתרת החוב, נמסרה בחודש יוני 2003, כלומר, לאחר מועד היווצרות יתרת החוב. מטבע הדברים, הגשתה של התביעה בחלוף שנים, כמעט בתום תקופת ההתיישנות, הקשתה על הנתבע להתגונן ולאתר את מלוא המסמכים הרלוונטים כפי שטען בסיכומיו.
בנסיבות אלה, לאחר שעיינתי בראיות התובעות ובראיות הנתבע, אני סבורה כי די בראיות שהובאו על ידי הנתבע כדי להוכיח טענתו כי שילם לצד ג' את מלוא יתרת החוב וזאת לאחר שצד ג' הוצג בפניו כנציגו של המנוח ובהמשך, כנציג משפחתו.
התוצאה היא דחיית התביעה.
בנסיבות התיק, איני מוצאת לחייב בהוצאות.
לאור סיום התיק על דרך הפשרה ניתן פטור מתשלום המחצית השניה של האגרה הן בתביעה העיקרית והן בהודעה לצד ג'.
המזכירות תמציא את פסק הדין לב"כ הצדדים בדואר.